als_Latn dik_Latn sag_Latn
Ambasadori amerikan, Donald Lu, takim në selinë e Partisë Demokratike me kryetarin e opozitës
Kreu i Opozitës Lulzim Basha ka deklaruar se nuk do të lejojë që ligji për dekriminalizimin e politikës të realizohet jashtë Komisionit të Posaçëm. Pas takimit që pati me ambasadorin amerikan, Donald Lu, Basha u shpreh se opozita ka mbështetjen e ndërkombëtarëve për të kryer dekriminalizimin. Sipas Bashës ligji do të bëhet, nëse nuk ka vullnet nga maxhoranca atëherë opozita do t’i drejtohet popullit. “Dekriminalizimi pra largimi i kriminelëve nga Parlamenti, nga pushteti vendor dhe administrata publike është prioriteti kryesor i Shqipërisë dhe për këtë, Partia Demokratike, unë personalisht, jemi të vendosur për ta çuar betejën deri në fund. Ne kemi mbështetjen e plotë dhe të gjithanshme të partnerëve ndërkombëtarë të cilët dua t’i falënderoj për këtë mbështetje që i japin kësaj kauze jetike për Shqipërinë dhe shqiptarët dhe jemi të vendosur që të ndërmarrim të gjithë hapat për ta zgjidhur këtë çështje. Fokusi ynë mbetet zgjidhja institucionale brenda kornizës së marrëveshjes së 24 Dhjetorit, në kuadër të komisionit të dekriminalizimit, për të gjetur rrugën dhe gjuhën e përbashkët në mënyrë që ligji për dekriminalizimin të jetë një ligj efektiv dhe jo një ligj kozmetik, një ligj që me të vërtetë e bën të pamundur për personat me rekorde të tmerrshme kriminale të kandidojnë apo të mbajnë funksione publike”, u shpreh Lulzim Basha. Më tej, krye demokrati tha se “Nëse qeveria ka vullnetin të punojë mbi këto parime, ne kemi vullnetin tonë të plotë dhe sigurisht, përkrahjen e plotë të faktorit ndërkombëtar. Nëse jo, opozita do të marrë vendimet që i takojnë bashkë me qytetarët shqiptarë. Dekriminalizimi do të bëhet. Mirë është të bëhet me vullnetin e të gjithë palëve. Nëse jo, do të bëhet edhe përkundër mungesës së vullnetit nga ana e qeverisë e veçanërisht kryeministrit Rama”, përfundoi Basha për media.
als_Latn als_Latn